Predkladacia správa

Vláda Slovenskej republiky v zmysle svojho vládneho programu sa zaviazala aktívne riešiť aj problémy národnostných menšín. Uznesením vlády SR č. 821/1999 z 27. 9. 1999 prijala vláda SR materiál „Stratégia vlády SR na riešenie problémov rómskej národnostnej menšiny a súbor opatrení na jej realizáciu – I. etapa“.  Stratégia vlády SR  vytyčuje v oblasti bývania  napomáhať rodinám žijúcim v rómskych osadách  pri napĺňaní  potrieb bývania  pri postupnom zvyšovaní štandardu. 
Uznesením vlády SR č. 335/2001 zo dňa 11. 4. 2001 k návrhu programu podpory výstavby obecných nájomných bytov odlišného štandardu, určených pre bývanie občanov v hmotnej núdzi, ako i technickej vybavenosti v rómskych osadách bolo uložené  Ministerstvu výstavby a regionálneho rozvoja SR a splnomocnencovi vlády SR na riešenie problémov národnostnej menšiny  stanoviť podmienky  na výstavbu technickej vybavenosti  v rómskych osadách a stanoviť pravidlá a postupy na maximálne zapojenie občanov v hmotnej núdzi do výstavby bytov a technickej vybavenosti. V snahe napomôcť  mestským a obecným úradom pri realizácií vyššie  uvedeného uznesenia  bola zriadená   Komisia pre posudzovanie žiadostí o pridelenie finančných prostriedkov zo štátneho rozpočtu na vypracovanie  projektovej dokumentácie k výstavbe nájomných obecných bytov odlišného štandardu, ktorá vznikla ako poradný orgán splnomocnenkyne vlády SR pre rómske komunity v zmysle vládou schváleného Štatútu, článku 3 ods. 8. Komisia zasadala dňa 18. júna 2002 a prerokovala 23 predložených žiadostí na poskytnutie finančných prostriedkov zo ŠR na projektovú dokumentáciu k výstavbe nájomných obecných bytov odlišného štandardu. Jednou z podmienok na pridelenie finančných prostriedkov zo štátneho rozpočtu na vyššie uvedenú projektovú dokumentáciu je, že obecné a mestské úrady po obdržaní finančných prostriedkov požiadajú Ministerstvo výstavby a regionálneho rozvoja SR o finančné prostriedky na výstavbu obecných nájomných bytov odlišného štandardu. Táto podmienka bude zakomponovaná aj v zmluve medzi okresnými úradmi a obecnými a mestskými úradmi aj s požiadavkou, aby  príslušné projektové riešenia spĺňali technické a ekonomické kritériá vymedzené Smernicou MVRR SR č.2/2002, ktorou sa určujú pravidlá pre poskytovanie dotácií na výstavbu technickej vybavenosti v znení neskorších predpisov a Smernicou č.8/1999, ktorou sa určujú pravidlá pre poskytovanie dotácií na výstavbu nájomných bytov v znení neskorších predpisov.  
	Zákonom č. 586/2001 Z. z. o štátnom rozpočte na rok 2002 do kapitoly Všeobecná pokladničná správa – Rezerva na projekty riešenia problémov rómskej komunity (Oddiel 10, skupina 10.7.0. a podskupina 722003) boli vyčlenené finančné prostriedky v sume 15 mil. Sk a na Sociálne a kultúrne potreby rómskej komunity (Oddiel 08, skupina 08.2.0.8, podskupina 642001) vyčlenené finančné prostriedky v sume 35 mil. Sk, celkom 50 mil. Sk. 
V predkladanom návrhu na použitie prostriedkov štátneho rozpočtu, uvedených v zákone č. 586 /2001 Z. z. o štátnom rozpočte na rok 2002 v kapitole Všeobecná pokladničná správa –Rezerva na projekty  riešenia problémov rómskej komunity (Oddiel 10, skupina 10.7.0. a podskupina 722003)  je na rokovanie vlády navrhnutých 21 projektov v celkovej sume 4 063 000,- Sk.
Z kapitoly Všeobecná pokladničná správa –Sociálne a kultúrne potreby rómskej komunity (Oddiel 8, skupina 08.2.0.8  a podskupina 647003)  je na rokovanie vlády navrhnutý 1 projekt, ktorý rieši požiar v bytovke obce Licince, kde pri požiari zahynulo  8 ročné rómske dieťa.
            Materiál nemá zvýšený dopad na štátny rozpočet, má nepriamy dosah na zvýšenie kvality života, zvýšenie zamestnanosti v rámci VPP a zlepšenie životného prostredia  rómskych obyvateľov v 21 obciach .